LV Eiropas Savienības Oficiālais Vēstnesis C 62/6

Pieteikuma publikācija saskaņā ar Padomes Regulas (EK) Nr. 510/2006 6. panta 2. punktu par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 62/06)

Šī publikācija dod tiesības izteikt iebildumus pret pieteikumu atbilstīgi Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“ROGAL ŚWIĘTOMARCIŃSKI”

EK Nr.: PL/IGP/005/0584/28.12.2006

AĢIN ( X ) ACVN ( )

1. Nosaukums:

“Rogal świętomarciński”.

Nosaukums “Rogal świętomarciński” atbilst Regulas (EK) Nr. 510/2006 2. panta 2. punkta prasībām un ir nosaukums, ko tradicionāli lieto, lai apzīmētu radziņu, kuru gatavo Velkopolski (Wielkopolska) reģiona galvaspilsētā Poznaņā un dažās apkārtējās pilsētās. Šā mīklas izstrādājuma nosaukums ir radies maizes cepšanas tradīciju rezultātā un tāpēc, ka to ar raksturīgu pildījumu, kas izdomāts attiecīgajā apgabalā, ēd Sv. Mārtiņa dienā (11. novembrī).

2. Dalībvalsts vai trešā valsts:

Polija

3. Lauksaimniecības produkta vai pārtikas produkta apraksts:

3.1. Produkta veids:

2.4. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi.

3.2. Produkta, uz kuru attiecas 1. punktā minētais nosaukums, apraksts:

“Rogal świętomarciński” ir radziņš, kas pārklāts ar glazūru un pārkaisīts ar sasmalcinātiem riekstiem. Šķērsgriezumam ir ieapaļa forma. Tas sver no 200 g līdz 250 g un pēc izmēra ietilpst aptuveni 14 × 14 cm lielā kvadrātā, augstumam biezākajā vietā sasniedzot aptuveni 7 cm un platumam — aptuveni 10 cm. Virsmas krāsa ir no tumši zeltainas līdz gaišbrūnai. Mīkla ir krēmkrāsā un pildījuma krāsa ir bēša — no gaiši bēšas līdz tumši bēšai. Izceptā mīkla pēc konsistences ir staipīga, kārtaina un šķērsgriezumā — poraina, ar redzamiem slāņiem. Tuvu vidusdaļai mīklas rullīšos pildījumam ir iekaisītas magoņu sēklas. Mīklas vidū atrodas valgans magoņu sēklu pildījums. Raksturīgo garšu un smaržu, kas ir salda ar vieglu mandeļu garšu, rada sastāvdaļas — rauga mīkla un magoņu sēklu pildījums.

3.3. Izejvielas:

“Rogal świętomarciński” pagatavošanai izmanto šādas sastāvdaļas:

— mīklai — kviešu miltus, margarīnu, pienu, olas, cukuru, raugu, sāli, citrona aromatizētāju;

— pildījumam — baltās magoņu sēklas, cukuru, drumstalas, olu masu, margarīnu, rozīnes, riekstus, sīrupā mērcētus augļus vai cukurotus augļus (saldos ķiršus, bumbierus, apelsīnu mizu), mandeļu aromatizētāju;

— kā citas sastāvdaļas/dekorējumam — glazūru, sasmalcinātus riekstus.

Milti nedrīkst saturēt vairāk kā 27 % kviešu lipekļa. Tas ļauj mīklu vieglāk izrullēt un panākt raksturīgo kārtaino konsistenci pēc tam, kad mīklā kārtām ierullēts margarīns.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

— Rauga mīklas pagatavošana

— Radziņa mīklas pagatavošana

— Magoņu sēklu pildījuma pagatavošana

— Pildīšana un pusmēness formas veidošana

— Cepšana

— Dekorēšana

3.6. Īpaši noteikumi griešanai, rīvēšanai, iepakošanai u.c.:

—

3.7. Īpaši noteikumi marķēšanai:

“Rogal świętomarciński” var pārdot neiesaiņotu. Ja izmanto iesaiņojumu, uz “Rogal świętomarciński” etiķetes jāattēlo aizsargātās ģeogrāfiskās izcelsmes norādes apzīmējums un vārdi “Chronione Oznaczenie Geograficzne” (“Aizsargāta ģeogrāfiskās izcelsmes norāde”).

4. Precīza ģeogrāfiskā apgabala definīcija:

Poznaņa, tās administratīvās teritorijas robežās, Poznaņas rajons un šādi Velkopolski vojevodistes rajoni:

Chodzież

Czarnków

Gniezno

Gostyń

Grodzisk

Jarocin

Kalisz (rajons un pilsēta)

Koło

Konin (rajons un pilsēta)

Kościan

Krotoszyn

Leszno (rajons un pilsēta)

Nowy Tomyśl

Oborniki

Ostrów

Piła

Pleszew

Rawicz

Słupca

Szamotuły

Śrem

Środa

Wągrowiec

Wolsztyn

Września.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Nosaukums “Rogal świętomarciński” ir radies maizes cepšanas tradīciju rezultātā un tāpēc, ka šo mīklas izstrādājumu ar tam raksturīgo pildījumu ēd Sv. Mārtiņa dienā (11. novembrī). Šī tradīcija ir izveidojusies Poznaņā un tās apkārtnē.

Sv. Mārtiņa dienu svin kopš 16. gadsimta, un šīs svinības ir saistītas ar attiecīgā gada lauksaimniecības sezonas beigām. Poznaņas galvenā iela ir nosaukta Sv. Mārtiņa vārdā, un šim svētajam par godu katru gadu notiek svinības, kas ir daļa no visas pilsētas iedzīvotāju kultūras mantojuma.

Izstrādājuma slavu ir veidojuši Velkopolski galvaspilsētas Poznaņas un tās apkārtējo teritoriju konditori un maiznieki. Maiznieki jau 150 gadus piedāvā šo produktu pilsētas iedzīvotājiem Sv. Mārtiņa dienā. Šī tradīcija ir izplatījusies Velkopolski vojevodistes kaimiņu rajonos.

Ar laiku “Rogal świętomarciński” ir kļuvis pieejams jebkurā dienā, bet tā gatavošana un ēšana vēl aizvien ir visvairāk izplatīta laikā ap Sv. Mārtiņa dienu.

5.2. Produkta specifika:

“Rogal świętomarciński” raksturīgās īpašības ir saistītas ar ražotāju zināšanām un prasmi, gatavojot to atbilstoši specifikācijai. Šim produktam piemīt īpaša kvalitāte, ko rada tā ārējais izskats, forma, garša, smarža un tā pagatavošanā izmantotās baltās magoņu sēklas — īpašā sastāvdaļa pildījumam.

Izmanto smalkmaizītēm paredzētu rauga mīklu. Tā ir rauga mīkla, ko pēc uzraudzēšanas un atvēsināšanas izrullē kopā ar margarīnu, veidojot smalkmaizīšu mīklu, kas cepšanas laikā iegūst vieglu, kārtainu struktūru. Saskaņā ar recepti (kas pazīstama ar nosaukumu “trīs reizes pa trim”) divas trešdaļas mīklas noklāj ar margarīna kārtu un pēc tam mīklu saloka trīs daļās tā, lai iegūtu trīs mīklas kārtas, kas mijas ar divām taukvielu kārtām. Tad mīklu izrullē un vēl divas reizes saloka trīs kārtās vai arī vienu reizi saloka četrās kārtās. Tas rada šo smalkmaizīšu mīklai raksturīgo kārtaino struktūru.

Balto magoņu sēklu pildījums, kam pievienots mandeļu aromatizētājs, nepārprotami atšķir radziņu “Rogal świętomarciński” no citiem saldajiem mīklas izstrādājumiem. Baltās magoņu sēklas ir īpaša un reti sastopama sastāvdaļa.

Lai produkts būtu unikāls, ir svarīgi šādi nosacījumi:

— kārtainā smalkmaizīšu mīkla, kas satur šādas sastāvdaļas — kviešu miltus, margarīnu, pienu, olas, cukuru, raugu, sāli, citrona aromatizētāju;

— pildījums, ko galvenokārt veido baltās magoņu sēklas, kam pievienots cukurs, biskvīta drumstalas, olu masa, margarīns, rozīnes, rieksti, sīrupā mērcēti augļi vai cukuroti augļi (saldie ķirši, bumbieri, apelsīnu miza) un mandeļu aromatizētājs;

— veids, kādā mīkla tiek salocīta, tās pildīšana ar mīkstu magoņu sēklu masu, dekorēšana ar glazūru un apkaisīšana ar sasmalcinātiem riekstiem arī ietekmē galarezultātā izveidoto unikālo formu un mīklas izstrādājuma kopējo izskatu.

Šo sastāvdaļu kombinācija un īpašā kārtainā mīkla dara “Rogal świętomarciński” par īpašu un unikālu produktu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Ar “Rogal świętomarciński” saistītā vēsture, maizes cepšanas tradīcija un reputācija:

Poznaņā “Rogal świętomarciński” popularitāte un gūtā piekrišana nemazinās jau vismaz 150 gadus. Poznaņas iedzīvotāju un Vartas upes krastā esošās pilsētas viesu prātos produkts ir saistīts ar Sv. Mārtiņa dienas svinībām 11. novembrī. Daudzās leģendas un tradīcijas, kas saistītas ar laiku, kad sāka gatavot šos mīklas izstrādājumus, liecina par produkta reputāciju.

Saskaņā ar vienu no šīm leģendām pirmais cilvēks, kas Poznaņā pagatavoja “Rogal świętomarciński”, bija konditors Jozefs Melcers (Józef Melzer), kas mudināja savu darba devēju gatavot radziņus, lai pēc tam tos izdāļātu pilsētas nabagiem. Viņš nāca klajā ar šādu ierosinājumu 1891. gada novembrī, pēc tam, kad bija noklausījies Sv. Mārtiņa draudzes mācītāja brāļa Jana Levicka (Jan Lewicky) sprediķi, kurā tas lūdza godināt draudzes svēto aizstāvi — kas iemieso mīlestību pret tuvākajiem un arī ir maiznieku aizbildnis — ar kādu žēlsirdības darbu pret Poznaņas nabadzīgajiem iedzīvotājiem.

Arī radziņa forma sakņojas tradīcijās. Tā izcelsmi piedēvē laikam, kad karalis Jans III Sobieskis Vīnes pievārtē guva uzvaru pār turkiem. 1683. gadā karalis Jans III Sobieskis sagrāba neskaitāmus turku karogus, uz kuriem redzams pusmēness — šī forma kalpoja kā paraugs “Rogal świętomarciński” pagatavošanai, atzīmējot uzvaru. Saskaņā ar citu Poznaņas leģendu radziņa forma ir atgādinājums par Sv. Mārtiņa zirga pazaudēto pakavu.

Senāko norādi par radziņu gatavošanu Sv. Mārtiņa dienā var rast izdevumā Gazeta Wielkiego Księstwa Poznańskiego (Poznaņas kņazistes avīze), kur 1852. gada 10. novembrī ir publicēta atsauce par konditoru Antoni Ficneru (Antoni Pfitzner), kas trīs gadus iepriekš bija atvēris savu veikalu Vroclavskas ielā (ul. Wrocławska) Poznaņā.

“Rīt, ceturtdien, pildīti radziņi par dažādām cenām būs nopērkami A. Ficnera konditorejā Vroclavskas ielā”.

Pirmais ieraksts, kurā minēts nosaukums “Rogal świętomarciński”, atrodams 1860. gada 11. novembrī presē publicētā sludinājumā.

Pēc Otrā pasaules kara tradīciju turpināja Poznaņas privātie konditori un maiznieki. 1946. gada 3. janvāra Likums par nacionalizāciju neattiecās uz sīkamatniekiem. Šajā laikā mainījās smalkmaizītes pildījums. Tā kā pārtikas produktu iegāde radīja grūtības, mandeļu pildījuma pagatavošanai vajadzīgās sastāvdaļas praktiski nebija pieejamas, un konditori un maiznieki sāka tās aizvietot ar baltajām magoņu sēklām.

Kopš sešdesmitajiem gadiem avīzēs regulāri tika ziņots par to, cik radziņu Poznaņas iedzīvotāji apēduši 11. novembrī. Pateicoties šim informācijas avotam, šodien ir zināms, ka no dažām tonnām sešdesmito gadu sākumā patēriņš izauga līdz pat 42,5 tonnām 1969. gadā. Tagad Sv. Mārtiņa dienā Poznaņas ražotāji pārdod vidēji 250 tonnas šā produkta, un gada tirdzniecības apjoms reģionā ir 500 tonnas.

“Rogal świętomarciński” ir kļuvis par Poznaņas simbolu, ar ko cienā oficiālos viesus. 2004. gadā tam tika piešķirta Polijas Tūrisma organizācijas balva, raksturojot to kā

“… tradicionālu mīklas izstrādājumu, ko gatavo pēc unikālas receptes tikai Poznaņā Sv. Mārtiņa dienā …”.

Šī informācija apliecina šā konkrētā produkta reputāciju un tā saistību ar Poznaņu un visu attiecīgo reģionu.

Atsauce uz specifikācijas publikāciju:

http://www.bip.minrol.gov.pl/strona/DesktopDefault.aspx?TabOrgId=1620&LangId=0

(1) OV L 93, 31.3.2006., 12. lpp.